Il-kunsens ta' ħames punti milħuq fil-Laqgħa tal-Mexxejja tal-Assoċjazzjoni tan-Nazzjonijiet tax-Xlokk tal-Asja (ASEAN) f'Jakarta fl-24 ta' April huwa l-ewwel pass pożittiv u importanti biex jinbeda proċess ta' tnaqqis tat-tensjoni u r-ritorn għat-tranżizzjoni demokratika fil-Myanmar/Burma. L-Unjoni Ewropea tissottolinja l-ħtieġa għall-implimentazzjoni rapida u leali tagħhom. L-Unjoni Ewropea tinsab lesta li tappoġġa lill-ASEAN, il-President tagħha, is-Segretarju Ġenerali tagħha u l-Mibgħut Speċjali fil-faċilitazzjoni ta' djalogu kostruttiv mal-partijiet ikkonċernati ewlenin kollha bil-ħsieb li l-Myanmar/Burma jerġa' lura fit-triq demokratika tiegħu. L-Unjoni Ewropea turi solidarjetà ma' dawk kollha li jiddefendu u jaħdmu favur demokrazija inklużiva u r-rispett tad-drittijiet tal-bniedem u l-libertajiet fundamentali. F'dan il-kuntest, l-UE tilqa' l-isforzi tal-Kumitat li jirrappreżenta l-Pyidaungsu Hluttaw (CRPH) kif ukoll il-Gvern ta' Unità Nazzjonali (NUG) u forzi oħra favur id-demokrazija li qed jaħdmu għal riżoluzzjoni paċifika tal-kriżi attwali. L-ilħna tagħhom jirrappreżentaw ix-xewqat demokratiċi tal-poplu tal-Myanmar/Burma u għandhom ikunu partijiet ikkonċernati ewlenin fi kwalunkwe djalogu politiku ġenwin u inklużiv. L-UE tissottolinja l-ħtieġa li jiġu rrispettati r-riżultati tal-elezzjonijiet tat-8 ta' Novembru 2020. L-Unjoni Ewropea ttenni l-appell tagħha lill-ġunta militari biex ittemm immedjatament l-atti kollha ta' vjolenza, biex teżerċita l-akbar trażżin u tirrispetta d-dritt internazzjonali u d-drittijiet tal-bniedem, inkluż billi twaqqaf id-detenzjonijiet arbitrarji u t-tortura, biex terġa' tingħata s-setgħa lill-gvern ċivili elett, biex teħles immedjatament u mingħajr kondizzjonijiet lil dawk kollha detenuti b'mod arbitrarju b'konnessjoni mal-kolp ta' stat, inkluż il-President U Win Myint u l-Kunsillier tal-Istat Daw Aung San Suu Kyi. L-Unjoni Ewropea tkompli tappoġġa bis-sħiħ l-isforzi tal-Mibgħut Speċjali tas-Segretarju Ġenerali tan-NU biex jiġi żgurat ritorn paċifiku tal-Myanmar/Burma fit-triq demokratika tiegħu. L-Unjoni Ewropea hija wkoll imħassba ħafna dwar l-eskalazzjoni mġedda tal-konflitt armat u l-ġlied u l-azzjoni militari reċenti li kkawżaw diżgrazzji ċivili u spostamenti ta' diversi eluf ta' persuni. L-Unjoni Ewropea tappella għall-infurzar immedjat u effettiv tal-waqfien mill-ġlied u biex tiġi evitata kwalunkwe eskalazzjoni ulterjuri. L-Unjoni Ewropea ser tkompli tipprovdi assistenza umanitarja, f'konformità mal-prinċipji tal-umanità, in-newtralità, l-imparzjalità u l-indipendenza u tinsab lesta li tikkoopera maċ-Ċentru ta' Koordinazzjoni tal-ASEAN għall-Assistenza Umanitarja f'dan ir-rigward. L-Unjoni Ewropea tenfasizza l-importanza li l-Myanmar/Burma jiżgura li r-refuġjati, il-persuni spostati u l-persuni fil-bżonn kollha jkollhom aċċess rapidu, sikur u mingħajr xkiel għall-għajnuna umanitarja. Il-Pajjiżi Kandidati t-Turkija, ir-Repubblika tal-Maċedonja ta' Fuq, il-Montenegro, is-Serbja u l-Albanija 1 , il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-dikjarazzjoni. 1 Ir-Repubblika tal-Maċedonja ta' Fuq, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.